Natten før valget i år stod Troels Lund Poulsen og Martin Lidegaard i ’Deadline’-studiet og stak udenrigspolitiske argumenter i maven på hinanden. Kort før afslutningen kom Martin Krasnik ind på spørgsmålet om de afghanske tolke, danskerne anvendte. De sidste fem minutter kulminerede i, at Troels Lund Poulsen bekræftede, at tolkepakken trængte til et eftersyn.

Udmeldingen kom som reaktion på, at en gruppe afghanistanveteraner, mig selv inklusive, havde skrevet et åbent brev til politikerne om, at afghanske tolke blev ladt i stikken på grund af dansk papirnusseri, som er langt dyrere end en integrationsindsats over for 41 vestligtsindede, engelsktalende afghanere.

Venstre, Liberal Alliance og Konservative ønskede at fremstå som soldaternes fortalere. Jeg håber derfor, at bla. Søren Pape og Jakob Ellemann-Jensen husker, at de skrev kronikker og erklæringer, som støttede et eftersyn af tolkepakken.